**Cymorth rhaglen ReAct i gyflogwyr – Beth sydd angen i chi ei wybod**

**Beth yw ReAct?**

Mae'r rhaglen ReAct, sy'n cael ei hariannu'n rhannol gan Gronfa Gymdeithasol Ewrop (ESF) drwy Lywodraeth Cymru, yn darparu pecyn cymorth i helpu pobl i ddod o hyd i waith newydd mewn cyfnod mor fyr â phosibl a gall wneud hyn mewn dwy ffordd:

1. **Cymorth i unigolion**

* Grant Hyfforddiant Galwedigaethol i helpu unigolion di-waith i gael y sgiliau sydd eu hangen arnynt i ddod o hyd i swydd newydd, a grant Cymorth Ychwanegol i helpu gyda threuliau sy'n gysylltiedig â hyfforddiant fel costau teithio a llety. I gael rhagor o wybodaeth, **cysylltwch â Cymru'n Gweithio ar 0800 028 4844.**

1. **Cymorth i gyflogwyr**

* Grant Cymorth Recriwtio a Hyfforddi i Gyflogwyr i helpu tuag at gyflogau ac unrhyw gostau hyfforddi sy'n gysylltiedig â swyddi i gyflogwyr sy'n dymuno recriwtio unigolyn di-waith. Ceir rhagor o wybodaeth yn <https://businesswales.gov.wales/skillsgateway/cy/rhaglenni-sgiliau-hyfforddiant/react>

*Pwysig – Bydd yn rhaid i chi wneud cais am y grant hwn a rhaid iddo gael ei gymeradwyo gan Lywodraeth Cymru* ***CYN*** *i'r gweithiwr newydd ddechrau ar ei waith.*

**Mae'r Nodiadau Cyfarwyddyd hyn wedi'u cynllunio ar gyfer cyflogwyr sy’n recriwtio**

**Allwch chi wneud cais?**

Mae'r tabl isod yn amlinellu gofynion cymhwysedd ReAct a'r dystiolaeth y bydd angen i chi ei *darparu mewn perthynas â'r gweithiwr* newydd i gefnogi eich cais:

|  |  |
| --- | --- |
| **Cymhwysedd** | **Tystiolaeth** |
| **Diswyddo neu'n ddi-waith ar neu ar ôl 01/01/2020** | * **Llythyr diswyddo** * **Hysbysiad Diswyddo Ffurfiol** * **Llythyr gan y cyflogwr diwethaf neu dystiolaeth arall o golli'r swydd** |
| **Yn byw yng** *Nghymru ar ddyddiad dileu swydd/diweithdra* ***ac*** *ar ddyddiad y cais am grant* | **Tystiolaeth o gyfeiriad megis llythyr gan CThEM/DWP** |
| **16 oed neu hŷn** | **Tystiolaeth o ddyddiad geni megis copi o dystysgrif geni, trwydded yrru** |
| **Hawl gyfreithiol i fyw ac i weithio yn y DU** | **Tystiolaeth o rif Yswiriant Gwladol** |

I gael rhagor o wybodaeth am y cymorth i gyflogwyr, ewch i <https://businesswales.gov.wales/skillsgateway/cy/rhaglenni-sgiliau-hyfforddiant/react>

I gael rhagor o wybodaeth am hawl unigolyn i fyw a gweithio yn y DU, ewch i <https://www.gov.uk/check-job-applicant-right-to-work>

Mae Tîm ReAct Llywodraeth Cymru yn edrych ar bob cais yn unigol. Os ydych yn pryderu na fyddwch yn gallu gwneud cais, gallwch gysylltu â thîm ReAct i ofyn am gyngor drwy e-bostio [reactenquiries@llyw.cymru](mailto:reactenquiries@llyw.cymru).

**Cymorth Recriwtio a Hyfforddi i Gyflogwyr**

**Gwiriadau cyn dechrau**

* Gwiriwch fod y gweithiwr newydd yn gymwys yn erbyn y meini prawf a nodir yn y Nodiadau Cyfarwyddyd hyn.
* Bydd angen i chi ddarparu tystiolaeth o gymhwysedd y recriwt newydd, fel yr amlinellir uchod, ar ffurf *copïau ardystiedig (e.e. wedi'u sganio, ffotograff)* o'r dogfennau i sicrhau eich bod yn gallu gwneud cais am y grant.
* Cofiwch fod yn rhaid i Lywodraeth Cymru gymeradwyo'r cais am grant cyn i'r recriwt newydd ddechrau ar ei waith.
* Mae'n bwysig eich bod yn deall bod dyfarnu cymhorthdal cyflog ReAct yn ddarostyngedig i reolau Cymorth Gwladwriaethol.
* Ni ddylai'r recriwt newydd fod yn ymgymryd ag unrhyw hyfforddiant y telir amdano o gronfeydd cyhoeddus ar ddyddiad y cais ac ni fydd yn cymryd rhan mewn unrhyw raglen dysgu seiliedig ar waith Llywodraeth Cymru yn ystod cyfnod cymorth ReAct.

**Amodau cyflogaeth**

Gall rhaglen ReAct helpu busnesau i gyflogi gweithwyr sydd wedi colli eu swydd flaenorol drwy roi cyfraniad tuag at eu cyflogau. Rhaid i'r swydd newydd ddod yn sgil ehangu'r busnes, neu lenwi swydd aelod o staff sydd wedi gadael. Nid yw'r cyllid ar gael ar gyfer gweithwyr cyfredol sydd am symud o un swydd fewnol i un arall.

Gellir darparu cyfraniad tuag at gostau cyflogi person cymwys cyn belled â bod yr amodau ychwanegol canlynol yn cael eu bodloni. O ran y swydd:

* rhaid iddi fod yn swydd 16 awr yr wythnos o leiaf
* rhaid iddi beidio â bod yn swydd a gefnogir gan gyllid cyhoeddus / Ewropeaidd arall
* rhaid bod disgwyl iddi bara am 12 mis o leiaf
* rhaid iddi fod yn swydd sy'n talu’r Isafswm Cyflog Cenedlaethol neu fwy (anogwn gyflogwyr i dalu Cyflog Byw). Nodwch fod yn rhaid gwneud taliadau drwy drosglwyddiad BACS. Ewch i [www.gov.uk](http://www.gov.uk) am ragor o wybodaeth am y gofyniad Isafswm Cyflog Cenedlaethol i gyflogwyr
* rhaid i'r swydd fod yn gymwys i gael cymorth o dan reoliadau Cymorth Gwladwriaethol Ewropeaidd. Golyga hyn na allwn gefnogi swyddi mewn sectorau penodol, megis pysgota, dyframaeth a chynhyrchu rhai cynhyrchion amaethyddol. Yn ogystal, ni allwn gefnogi swyddi yn y sector cyhoeddus. I gael rhagor o wybodaeth, cysylltwch â'r **Porth Sgiliau ar gyfer Busnes ar 03000 6 03000**

Bydd gofyn i fusnesau sy'n gwneud cais am gymorth ReAct ddarparu manylion unrhyw gyllid cyhoeddus y maent wedi'i gael pan fyddant yn gwneud cais.

Nodwch na allwn wneud cyfraniad tuag at gyflog person pan fo gan y cyflogwr sy'n recriwtio gyfarwyddwr yn gyffredin â'r cyflogwr sy'n cael gwared ar y gweithiwr. Byddwn yn defnyddio amrywiaeth o adnoddau electronig i gael manylion cyfarwyddiaeth a pherchenogaeth y cwmni.

Hefyd, ni allwn ddarparu cymhorthdal ar gyfer cyflogi cyfarwyddwr cwmni, waeth faint o gyfarwyddwyr eraill sydd ar Fwrdd y cwmni.

**Y broses ymgeisio**

Mae Tîm ReAct Llywodraeth Cymru yn defnyddio proses ymgeisio a hawlio digidol. Rhaid i chi wneud cais am grant cyn i'ch gweithiwr newydd ddechrau ar ei waith. Mae rheoliadau cyllid Ewropeaidd golygu nad oes gennym ddisgresiwn o ran gweithredu'r rheol hon - ac ni ellir ystyried ceisiadau nad ydynt yn cydymffurfio â hyn.

Os ydych yn dymuno gwneud cais am Gymorth Recriwtio Cyflogwyr ReAct, rhaid i chi lenwi'r ffurflen gais gan roi manylion eich sefydliad a'r gweithiwr newydd, a chyflwyno hyn ynghyd â'r dystiolaeth bod y gweithiwr newydd yn gymwys i [reactenquiries@llyw.cymru](mailto:reactenquiries@llyw.cymru).

Gwyddom efallai na fydd rhai pobl yn gallu gwneud cais am grant ReAct yn ddigidol felly rhowch wybod i ni os oes angen copïau papur arnoch o'r ffurflen gais.

**Beth nesaf?**

Ni all Tîm ReAct Llywodraeth Cymru ddechrau prosesu eich cais nes bod ganddynt yr holl wybodaeth sydd ei hangen arnynt. Os bydd eich cais yn llwyddiannus, bydd Tîm ReAct, o fewn 10 diwrnod gwaith yn:

* rhoi gwybod i chi drwy e-bost bod eich cais am Gymorth Recriwtio Cyflogwyr wedi'i gymeradwyo
* rhoi mwy o wybodaeth am sut i hawlio'r grant.

Cyn gynted ag y bydd Llywodraeth Cymru yn dweud wrthych fod eich grant ReAct yn ei le, gallwch wneud y trefniadau i'ch gweithiwr newydd ddechrau ei gyflogaeth.

**Cofiwch fod yn rhaid i Lywodraeth Cymru gymeradwyo eich cais am grant cyn i'ch gweithiwr newydd ddechrau ar ei waith.**

**Cymorth recriwtio i gyflogwyr (cyfraniad at gyflogau)**

Gall Llywodraeth Cymru dalu cyfraniad o hyd at £3,000 tuag at gostau cyflogi person cymwys. Byddwn yn talu'r cyfraniad mewn pedwar cam ar dderbyn ffurflen gais sy'n cadarnhau cyflogaeth barhaus y person a recriwtiwyd. Bydd angen tystiolaeth o'r cyflogau a delir cyn inni wneud taliad. Dylai hyn fod ar ffurf copi ardystiedig o'r P11 (Taflen Ddidyniadau Cyllid a Thollau ei Mawrhydi) a/neu slipiau cyflog ar gyfer y cyfnod cyfan, gydag enw'r cyflogai wedi'i nodi'n glir.

Hefyd, byddwn yn gofyn am dystiolaeth o dalu cyflogai drwy drosglwyddiad BACS, a hynny ar ffurf datganiadau banc a manylion cyflogres, gyda'r cyflogai wedi'i nodi'n glir. Yn anffodus, golyga na all fusnesau sy'n talu eu cyflogeion ag arian neu sieciau wneud cais.

Mae'r pedwar cam fel a ganlyn:

* £750 ar ôl 13 wythnos mewn cyflogaeth
* £750 ar ôl 26 wythnos mewn cyflogaeth
* £750 ar ôl 39 wythnos mewn cyflogaeth
* £750 ar ôl 52 wythnos mewn cyflogaeth

\*Pan gyflogir y gweithiwr yn rhan amser, rhwng 16 a 24 awr yr wythnos, telir cymhorthdal sy'n gyfwerth â 50% o'r hyn a nodir uchod.

Mewn rhai amgylchiadau, ee. os bydd patrwm gwaith y gweithiwr newydd yn newid yn ystod blwyddyn gyntaf y gyflogaeth, gellid cwtogi'r cyfraniad tuag at y cyflog i 50%, neu gellid ei dynnu'n ôl yn gyfan gwbl. Cysylltwch â'r Porth Sgiliau i Fusnesau ar 03000 6 03000 am fwy o gyngor.

Os yw'r gweithiwr newydd yn gweithio oriau afreolaidd bob wythnos a bod disgwyl iddo weithio llai na 25 awr mewn rhai wythnosau, byddwn yn talu'r cymhorthdal ar y gyfradd is. Yn yr un modd, os bydd amgylchiadau'n newid yn ystod blwyddyn gyntaf y gyflogaeth a bod eich gweithiwr newydd yn newid ei batrwm gwaith fel bod yr amser a weithir yn cwympo'n is na 25 awr am un wythnos neu fwy, bydd y grant cymeradwy'n lleihau'n awtomatig i'r gyfradd is am weddill cyfnod y rhaglen.

Os bydd nifer yr oriau a weithir mewn unrhyw wythnos yn cwympo'n is nag 16 awr, caiff y grant ei dynnu'n ôl a gellid gofyn ichi ad-dalu'r hyn a dalwyd eisoes. Mewn amgylchiadau o'r fath, caiff unrhyw grant cymhorthdal am hyfforddiant sydd wedi'i gymeradwyo ei dynnu'n ôl hefyd.

Os na dderbynnir ceisiadau o fewn mis i'r dyddiad perthnasol, gellid tynnu'r cynnig yn ôl.

**Cymorth hyfforddi i fyfyrwyr (grant hyfforddi)**

Noder: os yw'ch sefydliad wedi'i gofrestru ar gyfer TAW, yr uchafswm grant ar gyfer hyfforddiant allanol, seiliedig ar waith fydd 50% o gost net y TAW heb fod yn uwch na £1,000 cyhyd â bod y gweithiwr dal wrth ei waith ar ôl 26 wythnos. Dim ond ar ôl cwblhau'r hyfforddiant y gellir hawlio am daliad.

Y cynharaf y gellir gwneud yr hawliad hwn yw ar y garreg filltir 26 wythnos, ond gellir ei wneud yn nes ymlaen lle nad yw hyfforddiant wedi'i gwblhau. Lle bo hyfforddiant yn mynd y tu hwnt i'r 52 wythnos o gymorth ReAct, gallwn gyfrannu tuag at 52 wythnos gyntaf yr hyfforddiant.

Bydd y swm a dalwn yn seiliedig ar y costau y mae cyflogwr wedi'u talu am yr hyfforddiant, yn unol â'r amodau canlynol:

* rhaid i hyfforddiant fod yn berthnasol i'r swydd ac wedi'i gymeradwyo gan Lywodraeth Cymru, cyn ichi fynd i unrhyw gostau a chyn dechrau'r hyfforddiant; dylai ddechrau o fewn mis i ddechrau'r gyflogaeth.
* lle bo'n bosibl, dylai'r hyfforddiant fod ar Lefel 2 FfCChC (neu gyfwerth).
* gall y cyflogwr ddewis y darparwr hyfforddiant mwyaf addas. Dim ond pan fydd yr hyfforddiant a gyflawnwyd yn alinio â'r hyd a ddisgrifir ar y ffurflen gais a bod tystiolaeth o gost uniongyrchol i'r cyflogwr y byddwn yn talu.
* ni fyddwn yn talu am gostau hyfforddi mewnol.

Ni allwn dalu am gostau cynhyrchu a gollwyd tra bo'r gweithiwr yn bresennol yn yr hyfforddiant.

Ar y cam hawlio am gymorth hyfforddiant i gyflogwyr, byddwn yn gofyn am dystiolaeth o'r amser a dreuliwyd ar yr hyfforddiant ar ffurf cofnod presenoldeb wedi'i lofnodi gan y darparwr a'r gweithiwr, yn ogystal ag anfoneb gan y darparwr a thystiolaeth bod y taliad wedi'i wneud. Darperir templed gyda'r Ffurflen Hawlio Cymorth Hyfforddi i Gyflogwyr.

**ReAct - Hysbysiad preifatrwydd**

Mae angen i Lywodraeth Cymru gasglu gwybodaeth gennych er mwyn eich galluogi i dderbyn cymorth gan y rhaglen ReAct a ariennir gan Gronfa Gymdeithasol Ewrop. Mae prosesu'r cais hwn yn rhan o’n tasg gyhoeddus i weinyddu'r cyllid a bydd yn rhan o'n cytundeb gyda chi.

Llywodraeth Cymru sy'n rheoli unrhyw ddata personol a ddarperir gennych fel rhan o'ch cais am gyllid.

Mae darparu eich data yn ofyniad angenrheidiol er mwyn ichi allu cymryd rhan yn y rhaglen. Mae'n rhaid i chi ddarparu'r holl wybodaeth rydym yn gofyn sydd gan: Mae hyn yn cynnwys cwestiynau sy'n cynnwys opsiwn 'mae'n well gennyf beidio â dweud'.

Caiff yr holl wybodaeth y byddwch yn ei darparu ei storio a'i defnyddio'n unol â Deddf Diogelu Data 1998)). Mae’r hysbysiad preifatrwydd hwn yn egluro sut caiff yr wybodaeth ei defnyddio a phwy fydd yn gallu ei gweld. I gael rhagor o wybodaeth am sut bydd Llywodraeth Cymru’n defnyddio’r data hyn, ewch i <https://llyw.cymru/hysbysiad-preifatrwydd-llywodraeth-cymru>.

**Gyda phwy y byddwn yn rhannu eich gwybodaeth ac ym mha ffordd y byddant yn defnyddio'r wybodaeth?**

Ni fyddwn yn rhannu eich gwybodaeth ag unrhyw drydydd parti y tu allan i'n sefydliad, ac eithrio fel y nodir isod.

Dylech fod yn ymwybodol bod eich gwybodaeth yn cael ei rhannu a'i defnyddio yn y ffyrdd canlynol:

* Bydd Llywodraeth Cymru yn defnyddio ac yn rhannu eich gwybodaeth â Swyddfa Cyllid Ewropeaidd Cymru, fel y bo'n briodol, er mwyn:
  + - Prosesu eich cais a dyrannu cyllid.
    - I fodloni gofynion adrodd prosiectau Cronfa Gymdeithasol Ewrop y Comisiwn Ewropeaidd.
    - I fonitro ac adrodd ar nifer y bobl sy'n cymryd rhan mewn prosiectau a nifer y bobl o wahanol grwpiau sy'n derbyn cymorth (ee gwahanol oedrannau, rhyw ac ethnigrwydd).
    - Cynnal prosesau cyllido, cynllunio, monitro ac arolygu hyfforddiant a dysgu.
    - Cynhyrchu cyhoeddiadau ystadegol.
* Dim ond i gefnogi'ch cais a rhoi'r cyngor gorau posibl ichi y caiff eich gwybodaeth ei rhannu â Gyrfa Cymru a'r Ganolfan Byd Gwaith;
* Gellir rhannu gwybodaeth ag adrannau eraill Llywodraeth Cymru i sefydlu'r cymorth mwyaf addas sydd ar gael i chi;
* Gydag archwilwyr i asesu p'un a yw'r prosiect/rhaglen wedi dilyn y gweithdrefnau cywir;
* Cysylltu eich cofnodion â ffynonellau data eraill a gedwir gan Lywodraeth Cymru ac adrannau Llywodraeth y DU i hwyluso ymchwil i'r effaith y mae'r prosiect wedi'i chael ar y rhai a gymerodd ran. Gallai'r ffynonellau data hyn gynnwys set ddata Canlyniadau Addysgol Hydredol, data Gyrfa Cymru, Cofnod Dysgu Gydol Oes Cymru, cofnodion Cyllid a Thollau Ei Mawrhydi a'r Adran Gwaith a Phensiynau, yr Arolwg o'r Llafurlu, yr Arolwg Blynyddol o'r Boblogaeth ac Arolwg Cronfa Gymdeithasol Ewrop o'r Bobl a Adawodd;
* Er mwyn ein helpu i ddeall pa mor effeithiol yw'r cynllun, efallai y byddwn yn rhannu eich manylion cyswllt â sefydliadau ymchwil cymeradwy fel y gallant siarad â chi am eich profiadau. Ni fyddant yn cysylltu â phawb sy'n cymryd rhan yn y cynllun. Os bydd sefydliad yn cysylltu â chi er mwyn gofyn i chi gymryd rhan mewn unrhyw waith ymchwil/gwerthuso ynghylch eich profiad o'r prosiect caiff diben y cyfweliad neu'r arolwg ei esbonio i chi a bydd modd i chi gytuno neu wrthod cymryd rhan. Bydd y sefydliadau ymchwil yn dileu eich manylion cyswllt ar ôl cwblhau’r gwaith ymchwil cymeradwy hwn. Mae’n bosib y bydd y sefydliadau ymchwil hefyd yn cael fersiynau o’r data nad ydynt yn ei gwneud yn bosib eich adnabod, at ddibenion ymchwil, dadansoddi neu fonitro cyfleoedd cyfartal.
* Bydd asiantaethau atal twyll yn ei ddefnyddio i atal twyll a gwyngalchu arian ac i gadarnhau pwy ydych chi. Os canfyddir twyll, mae'n bosibl y byddwch yn methu â chael mynediad i wasanaethau, cyllid neu gyflogaeth yn y dyfodol. Gallwch gael rhagor o wybodaeth am sut y byddwn ni a’r asiantaethau atal twyll yn defnyddio eich gwybodaeth, ac am eich hawliau o ran diogelu data, drwy e-bostio [**swyddogdiogeludata@llyw.cymru**](mailto:swyddogdiogeludata@llyw.cymru).

**Cludo a storio**

Mae Llywodraeth Cymru yn dilyn gweithdrefnau diogelwch caeth wrth storio a datgelu gwybodaeth yr ydych wedi ei rhoi i ni. O dan Ganllawiau Ewropeaidd, mae'n ofynnol i ni gadw eich manylion am 10 mlynedd ar ôl i brosiectau Cronfa Gymdeithasol Ewrop gau yn 2023 hy. tan 2033. Pan na fydd angen i ni gadw eich gwybodaeth mwyach, byddwn yn sicrhau y caiff ei gwaredu'n ddiogel.

Bydd y cyfrifiaduron a'r gweinyddwyr sy'n cael eu defnyddio gennym i storio eich gwybodaeth bersonol yn cael eu cadw mewn amgylchedd diogel.

O dan y ddeddfwriaeth data, mae gennych yr hawl i:

* Gael mynediad i’r data personol rydyn ni’n eu prosesu amdanoch chi.
* Cywiro gwallau yn y data.
* Gwrthwynebu neu gyfyngu ar y gwaith o brosesu eich data (o dan amgylchiadau penodol).
* Gofyn am i’ch data gael eu ‘dileu’ (o dan rai amgylchiadau).
* Cyflwyno cwyn i Swyddfa'r Comisiynydd Gwybodaeth.

Gellir cysylltu â Swyddfa’r Comisiynydd Gwybodaeth yn:

Swyddfa'r Comisiynydd Gwybodaeth,

Wycliffe House,

Water Lane,

Wilmslow,

Cheshire

SK9 5AF

Ffôn: 0303 123 1113 (Llinell Gymorth y DU)

0330 414 6421 (Llinell Gymorth Cymru)

Ffacs: 01625 524 510

E-bost: [**wales@ico.org.uk**](mailto:wales@ico.org.uk)

**Sut i gysylltu â ni**

I gael rhagor o fanylion am y wybodaeth sydd gan Lywodraeth Cymru amdanoch chi a’r defnydd a wneir ohoni, neu os ydych am arfer eich hawliau o dan y GDPR, cysylltwch â **reactenquiries@llyw.cymru**.

Gallwch hefyd gysylltu â [**swyddogdiogeludata@llyw.cymru**](mailto:swyddogdiogeludata@llyw.cymru)os oes gennych bryder ynghylch sut mae eich gwybodaeth bersonol yn cael ei phrosesu neu gallwch gysylltu â Swyddfa'r Comisiynydd Gwybodaeth.